Document ID: /fineweb-2-swissfilter-quality_10-filterrobots/filtered/02690.jsonl.gz/17

Eczemă atopică
Celulele au o coeziune slabă și se distrug mai repede decât în pielea sănătoasă. Apare inflamaţie, pielea devenind roșie, rugoasă și uscată.
Dermatita atopică este o afecţiune cronică a pielii care afectează 10% din populaţie, atât adulţi cât şi copii. Pielea unei persoane sănătoase este acoperită cu un film lipidic care nu este suficient dezvoltat la persoanele cu dermatită atopică. Astfel celulele au o coeziune slabă şi se descuamează mai repede. În aceste situaţii apar inflamaţiile, pielea fiind roşie şi uscată. Pe piele apar pete care se fisurează şi ulterior apar cruste.
În zonele cu piele uscată apare senzaţia de prurit şi determină persoana să se scarpine. Aceste zone devin treptat dureroase. Dermatita aduce cu ea şi alte probleme. Pruritul apare mai frecvent noaptea şi afectează somnul şi psihicul.
Cauzele dermatitei atopice?
Factorul ereditar joacă un rol important în dermatita atopică. Specialiştii spun ca dacă unul dintre părinţi are dermatită atopică există 56% şanse ca afecţiunea să apară la copil. Dacă ambii părinţi au dermatită atopică şansele cresc la 81%. Alţi factori care declanşează boala sunt anumite alimente (nucile, citricele, lactatele), blana animalelor, polenul, praful şi detergenţii.
Tratamentul dermatitei atopice
Din păcate, nu există un tratament care să îndepărteze definitiv afecţiunea. Cu puţin efort, se poate ţine sub control, pe o perioadă de timp. În primul rând trebuie îndepărtaţi factorii alergeni. Dermatita atopică se accentuează în contact cu praful, detergenţii şi produse chimice, păr de animale sau polen. Specialistul – alergolog sau dermatolog – poate determina substanţele alergene la care este persoana respectivă sensibilă.
Zonele afectate trebuie protejate în permanenţa cu produse grase hipoalergenice pe bază de calciu, vitaminele A şi E. Trebuie folosite uleiuri speciale pentru baie şi duş în locul gelurilor parfumate. Dacă afecţiunea devine acută, cu pustule şi leziuni, trebuie mers la dermatolog, care pe lângă creme emoliente, va prescrie şi produse cu cortizon. Mai nou se pot prescrie şi imunostimulatori. Aceştia pot fi folosiţi pe perioadă lungă de timp fără efecte adverse.